คาดหุ้นผันผวนต่ออีก2เดือน
หวั่นเศรษฐกิจจีน-ยุโรปทรุดการเมืองไทยกลับมาร้อนแรง
6 ส.ค. 2555

หวั่นเศรษฐกิจจีน-ยุโรปทรุดการเมืองไทยกลับมาร้อนแรง
บล.ไทยพาณิชย์ มองหุ้นเดือน ส.ค.ก.ย.ผันผวนก่อนวิ่งสู่เป้า 1,300 จุด 
นายสุกิจ อุดมศิริกุล นักกลยุทธ์ยอดเยี่ยม สายผู้ลงทุนรายย่อย บริษัทหลักทรัพย์ (บล.) ไทยพาณิชย์ เปิดเผยว่า ตลาดหุ้นไทยในเดือน ส.ค.-ก.ย.นี้ คาดว่ายังผันผวนจากแนวโน้มการเติบโตของเศรษฐกิจโลกที่ชะลอตัวและรอมาตรการกระตุ้นเศรษฐกิจรอบใหม่ โดยความเสี่ยงสำคัญ 2 เรื่อง คือ เศรษฐกิจจีนที่มีโอกาสชะลอตัวมากกว่าคาดและหนี้ยุโรปที่ยังเกิดต่อเนื่อง รวมถึงการเมืองไทยที่จะกลับมาร้อนแรง 
“หุ้นมีโอกาสผันผวนในกรอบ 1,100-1,250 จุด แต่ยังคงเป้าดัชนีปีนี้ที่ 1,300 จุด เพราะคาดว่าจะมีความชัดเจนในไตรมาส 4 จึงเป็นโอกาสซื้อหุ้น” นายสุกิจ กล่าว
สำหรับนักลงทุนระยะยาวแนะนำหุ้นกลุ่มธนาคาร อสังหาริมทรัพย์ วัสดุก่อสร้างและพลังงาน ส่วนนักลงทุนระยะสั้นให้เลือกซื้อหุ้นรายตัว โดยหุ้นที่แนะนำ คือ บริษัท ท่าอากาศยานไทย (AOT) บริษัท ทางด่วนกรุงเทพ (BECL) บริษัท ควอลิตี้เฮ้าส์ (QH) บริษัท ชิน คอร์ปอเรชั่น (INTUCH) และธนาคารกสิกรไทย ( KBANK) 
ทั้งนี้ บล.ไทยพาณิชย์จัดสัมมนา“ที่สุดนักกลยุทธ์ VS ที่สุดนักวิเคราะห์” นำทีมนักกลยุทธ์และนักวิเคราะห์ยอดเยี่ยมรางวัล SAA Awards 2011 มาเปิดกลยุทธ์และแนะนำหุ้นเด่นแก่นักลงทุน
น.ส.กิตติมา สัตยพันธ์ นักวิเคราะห์ยอดเยี่ยม กลุ่มธนาคาร กล่าวว่า หุ้นกลุ่มธนาคารยังปรับตัวขึ้นน้อยกว่าหุ้นที่เกี่ยวกับการบริโภคภายในประเทศ เช่น กลุ่มพาณิชย์และไอซีที ในขณะที่กลุ่มธนาคารพาณิชย์คาดว่าจะมีผลงานโดดเด่นในปีนี้จากสินเชื่อที่เติบโต 14% 
สำหรับหุ้นที่แนะนำคือธนาคารกสิกรไทย (KBANK) เพราะรายได้ที่มิใช่ดอกเบี้ยขยายตัวอย่างแข็งแกร่ง อัตราส่วนต้นทุนต่อรายได้จะปรับตัวลดลงเมื่อเสร็จสิ้นการอัพเกรดระบบไอที และสินเชื่อขยายตัวเพิ่มขึ้นในอัตราเร่งจากการฟื้นตัวของความต้องการสินเชื่อธุรกิจเอสเอ็มอี 
นางยุพเรศ ลิขิตแสนสุข นักวิเคราะห์ยอดเยี่ยม กลุ่มอสังหาริมทรัพย์และวัสดุก่อสร้าง กล่าวว่า แนวโน้มในครึ่งปีหลังคาดว่ายอดขายคอนโดมิเนียมจะลดลง เนื่องจากบริษัท แอล.พี.เอ็น.ดีเวลลอปเมนท์ (LPN) จะลดการเปิดตัวโครงการใหม่ 
ด้านยอดขายทาวน์เฮาส์และบ้านเดี่ยว คาดว่าจะโตต่อเนื่อง แนะนำซื้อ QH บริษัท ศุภาลัย (SPALI) ส่วนกลุ่มนิคมอุตสาหกรรมแนะนำซื้อบริษัท อมตะ คอร์ปอเรชัน (AMATA) และบริษัท เหมราชพัฒนาที่ดิน (HEMRAJ)
นางศลยา ณ สงขลา นักวิเคราะห์ยอดเยี่ยม กลุ่มสื่อสาร กล่าวว่า การจัดสรรใบอนุญาตใหม่ 3จี ในเดือน ต.ค.นี้ จะเอื้อประโยชน์ให้ผู้ประกอบการจึงแนะนำซื้อหุ้นบริษัท ชิน คอร์ปอเรชั่น (INTUCH) และบริษัท โทเทิ่ล แอ็คเซ็ส คอมมูนิเคชั่น (DTAC)